Undervisningsminister Merete Riisager (LA) har besluttet sig for ikke at genopstille til Folketinget ved det kommende valg. Hendes fremtid er ikke afklaret.

Det skriver hun på Facebook i et længere opslag, hvor hun begrunder sit snarlige stop i politik med en lyst til at komme uden for Christiansborgs tykke mure igen.

Jeg savner at tale med mine børn, mens de laver lektier. Jeg vil se min mand dybt i øjnene. Jeg har lyst til at løse en konkret opgave for nogen, der skal bruge netop det. Merete Riisager

- Jeg savner at tale med mine børn, mens de laver lektier. Jeg vil se min mand dybt i øjnene. Jeg har lyst til at løse en konkret opgave for nogen, der skal bruge netop det.

- Jeg vil fordybe mig og glædes. Se de venner, der knap kan huske mig. Jeg tror på, vi kun har det ene liv, og at hvis noget føles rigtigt, så er det nok også det, skriver hun.

Merete Riisager blev valgt ind i Folketinget i september 2011 i Fyns Storkreds.

Hun har været undervisningsminister siden november 2016 og fortsætter med at være det, indtil der senest i juni næste år har været holdt folketingsvalg.

- Den bedste undervisningsminister i nyere tid

Udenrigsminister og partileder Anders Samuelsen siger i en pressemeddelelse fra partiet, at han altid har haft en forståelse med Merete Riisager om, at hun ikke ville være i politik for livet.

- Jeg er fuldstændig enig med de forskere, der for nylig skrev en kronik om, at hun er den bedste undervisningsminister, vi har haft i nyere tid.

- Det er imponerede, hvad hun har udrettet på kort tid, og jeg er glad for, at hun har lovet at blive på posten og gøre arbejdet færdigt, siger han.

Nuværende folketingsmedlem for Liberal Alliance Carsten Bach stiller sig til rådighed som spidskandidat på Fyn i stedet for Merete Riisager, står der ligeledes i pressemeddelelsen.

- Jeg glæder mig til udfordringen, og jeg håber de fynske medlemmer vil bakke op om mig som spidskandidat, siger han.

Læs også : LA's landsformand genopstiller ikke ved næste valg

Carsten Bach er ordfører for energi, miljø og fødevarer og blev valgt ind i Folketinget for Liberal Alliance ved valget 2015 med 1931 personlige stemmer.

Merete Riisager er ikke den eneste fra partiet, der har meddelt, at hun ikke stiller op til Folketinget ved det kommende valg.

12. september i år sagde også kulturminister Mette Bock, at hun ikke genopstiller, hvis hun bliver indstillet som partiets spidskandidat i forbindelse med det kommende EU-parlamentsvalg.

Også landsformand og folketingsmedlem for Liberal Alliance Leif Mikkelsen har sagt, at han ikke genopstiller.